SKRIFTLIG FORESPØRGSEL E-3458/00

af Mihail Papayannakis (GUE/NGL) til Kommissionen

(8. november 2000)

Om: Særlige regionaludviklingsundersøgelser for Kykladerne

I slutningen af 80'erne blev det inden for rammerne af fællesskabsprogrammerne Envireg og regionalprogrammerne for virksomheder pålagt særlige ekspertgrupper at udarbejde de såkaldte særlige regionaludviklingsundersøgelser om udviklingen, jordudnyttelsen og miljøbeskyttelsen på Kykladerne. I henhold til klager og protester fremgår det imidlertid, at visse af disse undersøgelser endnu ikke er afsluttet, og en lang række af de fuldførte er ikke blevet ratificeret i form af præsidentdekret er, hvorfor man ikke kan drage nytte af dem.

I henhold til erklæring nr. 1037 af 18. juli 2000, fremsat af viceministeren for miljø, fysisk planlægning og offentlige arbejder, vil Grækenland åbenbart træffe andre valg end den lovgivningsregulering, der er omhandlet i de særlige regionaludviklingsundersøgelser. Et direkte resultat af denne obstruktion er for det første, at meget alvorlige miljø-, udviklings- og økonomiske problemer, som de følsomme økosystemer på Kykladerne dagligt udsættes for forbliver uløste, og for det andet at udstykningen af byggegrunde vil gribe endnu mere om sig.

På baggrund af Kommissionens og Rådets interesse for, at der etableres en fællesskabsstrategi for en integreret forvaltning og ledelse af kystregionerne, som er baseret på princippet om langsigtet levedygtighed og god miljøpraksis, bedes Kommissionen, som har medfinansieret undersøgelserne, oplyse, hvorfor disse ikke er blevet ratificeret i form af de relevante præsidentdekreter, eftersom mange af undersøgelserne allerede er afsluttet? Hvorfor træffer Grækenland, hvilket fremgår af svarene fra Ministeriet for Miljø, Fysisk Planlægning og Offentlige Arbejder, andre valg end dem, der er stillet forslag om i de særlige regionaludviklingsundersøgelser? Er der blevet iværksat passende sanktioner over for dem, der i henhold til klagerne ikke har tilendebragt undersøgelserne inden for det fastlagte tidsrum?

Svar afgivet på Kommissionens vegne af Michel Barnier

(18. december 2000)

Kommissionen er opmærksom på de græske myndigheders langsomme gennemførelse af de særlige regionaludviklingsundersøgelser og har flere gange omtalt det på møderne i de udvalg, der skal føre tilsyn med de operationelle programmer, som har bidraget til finansieringen af undersøgelserne.

De græske myndigheder har aldrig lagt skjul på, at der har været forsinkelser i den praktiske gennemførelse af disse undersøgelser, og har som forklaring hver gang gjort opmærksom på, at de skal gennemføres inden for et retligt og administrativt set meget langsommeligt system.

Formålet med fællesskabsinitiativet Envireg 1990-1993 var at foretage disse undersøgelser, men med henvisning til nærhedsprincippet var der ikke fastsat nogen tidsfrist for den efterfølgende gennemførelse i praksis, som blev overladt til medlemsstatens vurdering. Det er forklaringen på, at Kommissionen ved afslutningen af initiativet og udbetalingen af retsbeløbet ikke tilbageholdt beløbene til disse undersøgelser, da de græske myndigheder hele tiden havde understreget, at de ville fuldføre gennemførelsen. Den samme situation gjorde sig gældende for de undersøgelser af samme slags, som modtog finansielle midler fra de regionale operationelle programmer i perioden 1989-1993.

I programmeringsperioden 1994-1999 er de finansielle midler til undersøgelser af denne slags især blevet bevilget med henvisning til foranstaltning 4.2 i det operationelle program for miljø. Også her har der været problemer på grund af en langsom gennemførelse. På det 9. møde i tilsynsudvalget, som fandt sted i Athen den 15. december 1999, blev det derfor besluttet, at der inden for rammerne af det operationelle program kun skulle tilbydes samfinansiering til 25 undersøgelser, som ville kunne gennemføres i praksis inden udgangen af 2001. Med hensyn til de øvrige undersøgelser, som normalt omfatter fire faser, skulle det inden for dette program kun være muligt at anmelde udgifterne for den igangværende fase.

Med hensyn til de øvrige spørgsmål, som påpeges af det ærede medlem, f.eks. vedrørende de anderledes valg, som træffes af de nationale myndigheder, og eventuelle sanktioner for en forsinket gennemførelse, skal det understreges, at de hører under den pågældende medlemsstats kompetence.